लखनऊ /इलाहाबाद , दिसंबर । इलाहाबाद हाई कोर्ट ने आज दादरी पावे प्रोजेक्ट के लिए अधिग्रहित की गई जमीन किसानो को वापस देने का आदेश दिया है । इस ऐतहासिक फैसले के दूरगामी नतीजे निकलेंगे ।मुलायम सिंह के राज में दादरी के किसानो की २५०० एकड़ जमीन रिलायंस की बिजली परियोजना के लिए १२० रुपये प्रति वर्ग मीटर के भाव ली गई थी।इस पर किसानो ने विरोध किया और बाद में पूर्व प्रधानमंत्री विश्वनाथ प्रताप सिंह के नेतृत्व में उत्तर प्रदेश में बड़ा किसान आन्दोलन किसान मंच के बैनर तले हुआ। उसी आंदोलन के चलते मुलायम सिंह की सरकार चली गई थी । आज फैसला आते ही दादरी में किसानो ने पटाखे छुडाये और मिठाइयां बाटी ।किसान मंच के संयोजक विनोद सिंह और महासचिव प्रताप गोस्वामी ने जनादेश से कहा -आज सभी किसान वीपी सिंह को याद कर रहे है जिहोने सड़क से लेकर हाई कोर्ट तक लड़ाई लड़ी और हम सब जीते । अब १३दिसंबर को दादरी में किसान पंचायत बुलाई गई है ,जिसमे आगे की योजना बनेगी ।